Egpaar ernstig beseer in motorfietsongeluk(Argieffoto: ER24) ’n Egpaar is Sondagoggend ernstig beseer in ŉ botsing tussen twee motorfietse in die Franschhoekpas buite Franschhoek in die Wes-Kaap. Ross Campbell, woordvoerder van ER24, sê paramedici het omstreeks 10:20 op die toneel aangekom waar die egpaar met ernstige beserings aangetref is. Die egpaar was op een motorfiets toe hulle teen ’n ander motorfiets gebots het. Die bestuurder van dié motorfiets kon egter betyds van sy motorfiets spring en is ongedeerd. Die egpaar, vermoedelik in hul 70’s, is op die toneel behandel voordat hulle na die Mediclinic in Stellenbosch geneem is vir verdere mediese behandeling. Die plaaslike polisie was vanoggend op die toneel om ondersoek in te stel.